Naix 'Gandia Pensa', un espai de pensament crític, reflexió i defensa dels valors democràtics
02 maig 2025

## Naix 'Gandia Pensa', un espai de pensament crític, reflexió i defensa dels valors democràtics02 maig 2025Última actualització: 07 maig 2025

![](../gestion/img/057e462d1a18bea55c1ed89d33c387b7f8ddcae61f0752d32f3bcc6588f7f71d.jpg)  
  

Gandia fa un pas endavant en la defensa dels valors democràtics i humanistes amb el llançament de ‘**Gandia Pensa**’, una iniciativa impulsada per l’Ajuntament amb la Càtedra ‘Joan Noguera’ de la Universitat de València; el CEIC (Centre d’Estudis i Investigacions Culturals) Alfons el Vell; i la Direcció General del Llibre del Ministeri de Cultura. Es tracta d’un espai permanent crític i debat obert a la ciutadania, concebut per a fomentar el raonament i revaloritzar les humanitats en el context actual.

Segons ha indicat l’alcalde en la presentació de ‘Gandia Pensa’, “_aquest projecte representa una aliança entre institucions per a fer de Gandia una ciutat referent del pensament i la cultura democràtica. No és només un cicle d’actes; és una crida a la ciutadania perquè siga protagonista del debat sobre els valors i el futur comú en una època dominada pel soroll i la desinformació_”.

  
“_Hem de fer partícip la societat civil i que s’involucre en aquest projecte. Gandia té uns valors en què hem de perseverar, i si perseverem aconseguirem que la nostra ciutat siga un far_”, ha destacat l’alcalde, qui ha recordat la importància cultural històrica que atresora Gandia.

  
“_Des dels dissensos hem de ser capaços d’aconseguir aliances i acords. No és una reflexió de part. És una convicció que tenim totes les entitats que hui estem ací_”, ha finalitzat.

L’acte de presentació, celebrat a l’Urbalab, ha comptat també amb la participació de la regidora de Cultura, **Balbina Sendra**; el director del CEIC **Juli Capilla**; el director de la Càtedra ‘Joan Noguera’, **Joan del Alcázar**; i la comissària de ‘Gandia Pensa’, **Àngels Gregori**. Tots han coincidit a destacar la necessitat urgent de generar entorns que permeten recuperar el diàleg, la reflexió i la paraula honesta com a antídots davant la desinformació, l’individualisme i el desconcert social creixent.

El projecte comptarà amb una programació continuada al llarg de l’any, amb la participació de personalitats nacionals i internacionals i propostes d’àmbit local. Tal com ha explicat Sendra, ‘Gandia Pensa’ naix com un cicle d’activitats permanents –conferències, tallers, xarrades, trobades intergeneracionals i amb centres educatius– que busca involucrar activament la societat civil, especialment joves, estudiants de batxillerat i universitats sènior, associacions i col·lectius socials.

**Teodor Kalifatides inaugura el projecte**  
La primera activitat de ‘Gandia Pensa’ se celebrarà el pròxim 8 de maig a les 20 hores al Palau Ducal amb una conferència del reconegut escriptor i filòsof Teodor Kalifatides, una de les veus més destacades de l’humanisme europeu contemporani. Nascut a Grècia i establit a Suècia, Kalifatides ha desenvolupat una obra centrada en la identitat, la memòria, la migració, el llenguatge, el dolor i la dignitat humana. La seua conferència portarà per títol ‘_L’humanisme com a defensa davant el fanatisme_’.  
Segons Àngels Gregori, “_començar amb Kalifatides és fer-ho per la porta gran. La seua obra ens ajuda a comprendre com viure en un món convuls i a recuperar l’honestedat entre el pensament i la paraula_”.

**Una resposta als desafiaments contemporanis**  
Representants del CEIC i de la Universitat de València han subratllat la importància de construir espais on la ciutadania puga reaccionar davant l’amenaça creixent a la raó, la ciència i els valors democràtics.  
Joan del Alcázar ha assenyalat: “_Vivim un temps en què es qüestionen valors fonamentals com la ciència, la il·lustració o la diplomàcia. El que ens queda per resistir és la cultura, el debat i la reflexió. Per això aquesta iniciativa és tan important_”.  
Des del CEIC, Juli Capilla ha afegit: “_Ens sumem al projecte perquè representa els valors que defensem: democràcia, tolerància, ciència i investigació. Posarem tots els nostres recursos editorials i humans al servei d’aquesta proposta_”.

**Un projecte obert i transformador**  
‘Gandia Pensa’ aspira a consolidar-se com un referent cultural i educatiu no sols a la Comunitat Valenciana, sinó també en l’àmbit estatal. En paraules de l’alcalde, “_la nostra ciutat ha sigut històricament una ciutat educadora i dels Clàssics. Ara volem que també siga una ciutat referent del pensament crític i el diàleg_”.  
El projecte inclourà també una línia pedagògica que, a partir del pròxim curs escolar, integrarà activitats en els centres educatius de la ciutat, promovent entre els joves la reflexió crítica i la seua participació activa en la vida democràtica.  
Amb ‘Gandia Pensa’, la ciutat aposta per un model de futur que beu del seu passat humanista i educador, i que pretén convertir-se en un punt de trobada per a la construcció d’una societat més justa, informada i cohesionada.  

**Sobre** **Teodor Kalifatides**

*   Va nàixer a Atenas en 1938 i va emigrar a Suècia, on resideix actualment.
    
*   Es va llicenciar en Filosofia per la Universitat d’Estocolm, on va exercir de professor.
    
*   Ha publicat més de 40 llibres de ficció, d’assaig, de viatge, obres de teatre, poesia…
    
*   Ha escrit guions cinematogràfics.
    
*   Ha obtingut diferents premis pel seu treball i la seua obra s’ha traduït a més de vint idiomes.
    
*   Premio Cálamo Extraordinario 2019 per _Otra vida por vivir_.
    
*   Algunes novel·les _El asedio de Troya_ y _Madres e hijos_; _Lo pasado no es un sueño_; _Timandra_ y _Amor y morriña_; y _Un nuevo país_ al otro lado de mi ventana.
    
*   I la seua trilogia de la guerra composta per les novel·les _Campesinos y señores_;  _El arado y la espada;_ y _Una paz cruel._
    
*   En 2023 va rebre la Medalla d’Oro del Cercle de Belles Artss de Madrid.
    

## **RETRANSMISSIÓ VIA STREAMING**

  
Les persones que no puguen \*aisstir a l'acte, podran seguir-lo en directe des del següent enllaç: [https://www.youtube.com/live/W\_kuOp6f6UY?feature=shared](https://www.youtube.com/live/W_kuOp6f6UY?feature=shared)